CELEX: 
Language: mt
Date: 2021-10-12 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat (UE) 2017/891 fir-rigward tal-kalkolu tal-valur tal-produzzjoni kkummerċjalizzata tal-organizzazzjonijiet tal-produtturi fis-settur tal-frott u l-ħaxix

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) Nru 1308/2013 tal-Parlament Ewropew u tal-Kunsill li jistabbilixxi organizzazzjoni komuni tas-swieq fi prodotti agrikoli stabbilixxa regoli rigward l-organizzazzjonijiet tal-produtturi fis-settur tal-frott u ħaxix. Dan ir-Regolament jagħti wkoll is-setgħa lill-Kummissjoni biex tadotta atti delegati u ta’ implimentazzjoni.
            
            
               F’dawn l-aħħar snin, il-ħsara lill-għelejjel minħabba d-diżastri naturali, l-avvenimenti klimatiċi avversi u l-mard jew l-infestazzjonijiet ta’ pesti qed tiżdied.
            
            
               L-aktar esperjenza reċenti bil-ħsara kkawżata minn perjodi ta’ ġlata severi tardivi li seħħet f’diversi Stati Membri f’April 2021 uriet li soluzzjoni aktar permanenti f’termini ta’ flessibbiltà tal-kalkolu tal-valur tal-produzzjoni kkummerċjalizzata tal-organizzazzjonijiet tal-produtturi hija meħtieġa biex fil-futur jiġi stabbilizzat il-livell tal-assistenza finanzjarja tal-Unjoni taħt il-programmi operazzjonali li għaddejjin.
            
            
               L-għan ta’ dan l-att delegat huwa li jemenda r-Regolament Delegat tal-Kummissjoni (UE) 2017/891 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill, billi jipprevedi aktar flessibbiltà fil-kalkolu tal-valur tal-produzzjoni kkummerċjalizzata tal-organizzazzjonijiet tal-produtturi f’każ li jħabbtu wiċċhom ma’ ħsarat lill-produzzjoni tagħhom ta’ frott u ħxejjex minħabba diżastri naturali, avvenimenti klimatiċi avversi u mard jew infestazzjonijiet ta’ pesti, tant li l-produzzjoni ma tibqax tajba kemm għall-konsum u għall-ipproċessar. Tali ħsarat jolqtu l-istabbiltà finanzjarja tal-organizzazzjonijiet tal-produtturi, kif ukoll il-kapaċità tagħhom biex jimplimentaw il-programmi operattivi matul il-perjodu ta’ implimentazzjoni, filwaqt li f’ċerti każijiet din il-ħsara tista’ tipperikola il-issodisfar tal-kriterji għar-rikonoxximent tagħhom.
            
            
               Il-flessibbiltà mogħtija minn dan l-att ta’ emenda se żżid ir-reżiljenza tal-organizzazzjonijiet tal-produtturi kkonċernati fir-rigward ta’ ħsara minn diżastri naturali, avvenimenti klimatiċi avversi u mard jew infestazzjonijiet ta’ pesti. Dan jista’ jgħin lill-organizzazzjonijiet tal-produtturi jadattaw l-istrateġiji tagħhom għall-futur, u jiffaċċjaw ir-riskji fitosanitarji jew meteoroloġiċi b’miżuri u azzjonijiet xierqa fil-qafas tal-programmi operattivi tagħhom.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-konsultazzjonijiet, li jinvolvu esperti mis-27 Stat Membru, saru fis-26 ta’ Awwissu 2021 fil-Grupp ta’ Esperti għas-Swieq Agrikoli taħt l-organizzazzjoni komuni unika tas-swieq. Dan il-proċess ta’ konsultazzjoni wassal għal kunsens wiesa’ dwar l-abbozz tar-Regolament Delegat. 
            
            
               L-abbozz tal-att delegat ittella’ fuq il-portal għar-Regolamentazzjoni Aħjar mit-30 ta’ Awwissu 2021 sas-27 ta’ Settembru 2021, u rċieva feedback mingħand 5 partijiet ikkonċernati. Il-feedback kien pożittiv u kien jikkonsisti f’appoġġ għall-emenda proposta, kif ukoll f’kummenti dwar, fost l-oħrajn, il-perjodu ta’ referenza, ir-rwol tal-awtoritajiet kompetenti, il-fondi mutwi, ir-rati ta’ kofinanzjament u l-investimenti f’assi fiżiċi. Il-kummenti li jaqgħu barra mill-kamp ta’ applikazzjoni ta’ dan l-att delegat u l-flessibbiltà mogħtija lill-organizzazzjonijiet tal-produtturi u lill-Istati Membri f’każ ta’ ħsara kkawżata minn diżastri naturali, avvenimenti klimatiċi avversi u mard jew infestazzjonijiet ta’ pesti, ma setgħux jiġu kkunsidrati. 
            
            
               3.KUNTEST TAL-ATT DELEGAT
            
            
               Dan l-att delegat jissupplimenta ċerti dispożizzjonijiet tar-Regolament (UE) Nru 1308/2013 u tar-Regolament (UE) Nru 1306/2013, meħtieġa biex jiżguraw il-funzjonament tajjeb tal-organizzazzjonijiet tal-produtturi fis-settur tal-frott u l-ħxejjex, u b’mod partikulari l-bażi għall-kalkolu tal-valur tal-produzzjoni kkummerċjalizzata msemmija fl-Artikolu 34(2) tar-Regolament (UE) Nru 1308/2013.
            
            
               L-Artikolu 23 tar-Regolament Delegat tal-Kummissjoni (UE) 2017/891 jiddetermina regoli speċifiċi dwar il-limitu massimu tal-assistenza finanzjarja tal-Unjoni, fost l-oħrajn rigward il-flessibbiltà għall-kalkolu tal-valur tal-produzzjoni kkummerċjalizzata f’każijiet speċifiċi.
            
            
               Dan l-att delegat jipprevedi flessibbiltà addizzjonali fil-kalkolu tal-valur tal-produzzjoni kkummerċjalizzata tal-organizzazzjonijiet tal-produtturi f’każ ta’ tnaqqis fil-valur tal-produzzjoni kkummerċjalizzata minħabba diżastri naturali, avvenimenti klimatiċi avversi u mard jew infestazzjonijiet ta’ pesti.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 12.10.2021
            
            
               li jemenda r-Regolament Delegat (UE) 2017/891 fir-rigward tal-kalkolu tal-valur tal-produzzjoni kkummerċjalizzata tal-organizzazzjonijiet tal-produtturi fis-settur tal-frott u l-ħaxix
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
         
         
            
               Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007
                  1
               , u b’mod partikulari l-Artikolu 37(c)(i) u (iv) tiegħu,
            
            
               Billi:
            
            
               (1)Id-diżastri naturali jew l-avvenimenti klimatiċi avversi ilhom għadd ta’ snin jagħmlu dejjem iktar ħsara lill-produzzjoni tal-frott u tal-ħxejjex fl-Unjoni. Fl-2017, il-Fond ta’ Solidarjetà tal-Unjoni Ewropea, li ġie stabbilit bir-Regolament tal-Kunsill (KE) Nru 2012/2002
                  2
               , ġie mobilizzat u ngħatat għajnuna speċifika lil-Latvja bil-għan li tissewwa l-ħsara kkawżata minn għargħar intens fis-sajf u fil-ħarifa tal-2017. Fl-2018, minħabba xita qawwija u għargħar li seħħ f’xi partijiet tal-Unjoni (l-Estonja, il-Latvja, il-Litwanja u l-Finlandja), ir-Regolament ta’ Implimentazzjoni tal-Kummissjoni (UE) Nru 2018/108
                  3
                ta miżura ta’ emerġenza fil-forma ta’ għajnuna lill-bdiewa. Fir-rebbiegħa tal-2021, kien hemm perjodu sever ta’ ġlata f’ċerti reġjuni ta’ diversi Stati Membri (speċjalment fi Spanja, Franza, l-Italja) u għal ċerti prodotti (ħawħ, nuċiprisk, tuffieħ u oħrajn). B’konsegwenza ta’ dan, aktar minn 50 % tal-produzzjoni ntilfet.
            
            
               (2)Fid-dawl taż-żieda fil-frekwenza ta’ diżastri naturali jew avvenimenti klimatiċi avversi tenħtieġ soluzzjoni fit-tul rigward il-kalkolu tal-valur tal-produzzjoni kkummerċjalizzata tal-organizzazzjonijiet tal-produtturi, sabiex tissaħħaħ ir-reżiljenza tagħhom għall-futur. Jeħtieġ li jiġi emendat ir-Regolament Delegat tal-Kummissjoni (UE) 2017/891
                  4
                billi tiġi prevista flessibbiltà fil-kalkolu tal-valur tal-produzzjoni kkummerċjalizzata tal-organizzazzjonijiet tal-produtturi fl-Unjoni f’każ li jħabbtu wiċċhom ma’ diżastri naturali u avvenimenti klimatiċi avversi, tant li l-produzzjoni ma tibqax tajba għall-konsum jew għall-ipproċessar.
            
            
               (3)It-telf kbir fil-valur tal-produzzjoni kkummerċjalizzata, ikkaġunat minn diżastri naturali jew avvenimenti klimatiċi avversi, ikollu impatt kbir ħafna fuq l-ammont ta’ għajnuna tal-Unjoni li jirċievu l-organizzazzjonijiet tal-produtturi fis-sena ta’ wara, billi l-ammont ta’ għajnuna tal-Unjoni jiġi kkalkulat bħala perċentwal tal-valur tal-produzzjoni kkummerċjalizzata ta’ kull organizzazzjoni tal-produtturi. Fejn tintilef parti kbira mill-ħsad jew fejn jintilef il-ħsad kollu, l-organizzazzjonijiet tal-produtturi jirriskjaw li jitilfu r-rikonoxximent tagħhom, billi wieħed mill-kriterji għar-rikonoxximent huwa li jilħqu ċertu valur minimu tal-produzzjoni kkummerċjalizzata, iffissat fil-livell nazzjonali. Dan iwassal għal telf ekonomiku doppju, li jipperikola l-istabbiltà fit-tul tal-organizzazzjonijiet tal-produtturi.
            
            
               (4)Fid-dawl taż-żieda fil-frekwenza tad-diżastri naturali jew avvenimenti klimatiċi avversi u, minħabba fihom, it-telf sostanzjalment akbar fil-produzzjoni, is-salvagwardja stabbilita bl-Artikolu 23(4) tar-Regolament Delegat (UE) 2017/891, li skontha l-valur tal-produzzjoni kkummerċjalizzata ta’prodott għandu jitqies li jirrappreżenta 65 % tal-valur tagħha fil-perjodu ta’ referenza ta’ qabel, hija insuffiċjenti. 
            
            
               (5)Għaldaqstant, u minħabba l-bżonn li tinkiseb l-istabbiltà ekonomika u finanzjarja tal-organizzazzjonijiet tal-produtturi milqutin minn telf kbir fil-valur tal-produzzjoni kkummerċjalizzata minħabba diżastri naturali jew avvenimenti klimatiċi avversi, jenħtieġ li jiżdied il-livell limitu għall-kalkolu tal-valur tal-produzzjoni kkummerċjalizzata għal perjodu ta’ referenza partikolari. Meta titqies il-ħsara importanti kkawżata mill-avvenimenti klimatiċi avversi reċenti, il-valur tal-produzzjoni kkummerċjalizzata f’każ ta’ diżastri naturali u avvenimenti klimatiċi avversi stabbilit fl-Artikolu 23(4) tar-Regolament Delegat (UE) 2017/891 jenħtieġ li jiżdied għal 85 %. 
            
            
               (6)Barra minn hekk, jenħtieġ tiġi pprovduta soluzzjoni biex jiġu evitati sitwazzjonijiet fejn l-organizzazzjonijiet tal-produtturi, li jinvestu f’miżuri preventivi u minkejja dan iġarrbu ħsara sostanzjali minħabba diżastri naturali, avvenimenti klimatiċi avversi, mard tal-pjanti jew infestazzjoni ta’ pesti, mhux biss iġarrbu telf tal-valur tagħhom ta’ produzzjoni kkummerċjalizzata iżda jaraw ukoll tnaqqis fl-assistenza finanzjarja tal-Unjoni li tingħatalhom. Għalhekk, il-valur tal-produzzjoni kkummerċjalizzata stabbilit fl-Artikolu 23(4) tar-Regolament Delegat (UE) 2017/891 jenħtieġ li jiżdied għal 100 % għall-organizzazzjonijiet tal-produtturi, li juru li jkunu ħadu l-miżuri preventivi meħtieġa kontra l-mard tal-pjanti, l-infestazzjonijiet ta’ pesti, id-diżastri naturali u l-avvenimenti klimatiċi avversi bħas-sistemi tat-tisħin jew ix-xbieki installati fl-għelieqi, l-iskemi tal-assigurazzjoni, jew l-istabbiliment ta’ fondi mutwi. 
            
            
               (7)Għaldaqstant, jenħtieġ li r-Regolament Delegat (UE) 2017/891 jiġi emendat kif xieraq.
            
            
               (8)Fid-dawl tal-implimentazzjoni ta’ programmi operattivi skont is-snin kalendarji, u filwaqt li jitqies li l-kalkolu tal-valur tal-produzzjoni kkummerċjalizzata li jiddetermina l-ammont massimu ta’ assistenza finanzjarja tal-Unjoni jibbaża fuq is-sena kalendarju ta’ qabel, jeħtieġ li dan ir-Regolament jidħol fis-seħħ malajr kemm jista’ jkun, l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea,
            
            
               ADOTTAT DAN IR-REGOLAMENT:
            
            
               Artikolu 1
            
            
               Fil-paragrafu 4 tal-Artikolu 23 tar-Regolament Delegat tal-Kummissjoni (UE) 2017/891, it-tieni subparagrafu huwa sostitwit b’dan li ġej:
            
            
               “Fejn ikun sar tnaqqis ta’ mill-inqas 35 % fil-valur ta’ prodott minħabba diżastri naturali, avvenimenti klimatiċi avversi, mard tal-pjanti, jew infestazzjonijiet ta’ pesti, li jaqgħu barra mir-responsabbiltà u l-kontroll tal-organizzazzjoni tal-produtturi, il-valur tal-produzzjoni kkummerċjalizzata ta’ dak il-prodott għandu jitqies li jirrappreżenta 85 % tal-valur tagħha fil-perjodu ta’ referenza ta’ qabel. L-organizzazzjoni tal-produtturi għandha tagħti provi lill-awtorità kompetenti tal-Istat Membru kkonċernat li dawk ir-raġunijiet kienu jaqgħu barra mir-responsabbiltà u l-kontroll tagħha. F’każ li l-organizzazzjoni tal-produtturi turi lill-awtorità kompetenti tal-Istat Membru kkonċernat li ħadet il-miżuri preventivi meħtieġa kontra d-diżastru naturali, l-avveniment klimatiku, il-mard tal-pjanti jew l-infestazzjoni ta’ pesti kkonċernati, il-valur tal-produzzjoni kkummerċjalizzata ta’ dak il-prodott għandu jitqies li jirrappreżenta 100 % tal-valur tagħha fil-perjodu ta’ referenza preċedenti.”.
            
            
               Artikolu 2
            
            
               Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 12.10.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 347, 20.12.2013, p. 671.
               
               
                  
                     (2)
                  
                        Ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea (ĠU L 311 14.11.2002, p. 3).
               
               
                  
                     (3)
                  
                        Ir-Regolament ta’ Implimentazzjoni tal-Kummissjoni (UE) 2018/108 tat-23 ta’ Jannar 2018 dwar miżura ta’ emerġenza fil-forma ta’ għajnuna lill-bdiewa minħabba l-għargħar u x-xita qawwija li kien hemm f’ċerti reġjuni tal-Litwanja, tal-Latvja, tal-Estonja u tal-Finlandja (ĠU L 19, 24.1.2018, p. 6).
               
               
                  
                     (4)
                  
                        Ir-Regolament Delegat tal-Kummissjoni (UE) 2017/891 tat-13 ta’ Marzu 2017 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill għas-setturi tal-frott u l-ħaxix u tal-frott u l-ħaxix ipproċessat u li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tal-penali li jridu jiġu applikati f’dawk is-setturi u li jemenda r-Regolament ta’ Implimentazzjoni tal-Kummissjoni (UE) Nru 543/2011 (ĠU L 138, 25.5.2017, p. 4).